陈著
吾党与佛会
我惜苏子瞻，气豪天地隘。
雄文万斛泉，盛名表昭代。
自负学见道，欲涨欧阳派。
胡为所以学，先与本论背。
或者交浮屠，聊尔奚足怪。
何至敢昌言，前身五祖戒。
眉山世积善，老泉亦英迈。
脉络有自来，胚胎乃融会。
顾诬正大传，谓感非类秽。
胡鬼是吾亲，父与母安在。
痛哉复痛哉，不教此为大。
本来中无主，恍惚求诸外。
一妄流到今，狂澜正澎湃。
人人说轮回，处处习夷呗。
有识或见讥，动以苏为解。
愚者不必责，可责在吾辈。